alkohol | Wie het God gemaak?
Is dit sonde om alkohol te drink?
Hierdie vraag het 'n kort en 'n lang antwoord. Die kort antwoord is: Nee, dit is nie sonde om alkohol te gebruik nie. Jesus self het wyn gedrink. Om die waarheid te sê, die eerste wonderwerk wat Jesus gedoen het was om water in wyn te verander by 'n troue waar daar nie genoeg wyn was vir die gaste nie (Johannes 2:1-11). Nou is baie van julle seker baie bly :-). Daar is wel drie goed wat mens hieroor sal moet by sê om regtig die Christelike standpunt te verstaan.
Die eerste een is dat die Bybel wel sê dat Christene die regering se wette moet gehoorsaam (Romeine 13:1). Alkohol doen so baie skade dat ons regering 'n wet gemaak het dat niemand onder die ouderdom van 18 alkohol mag koop of gebruik nie. Christene behoort hierdie wet te gehoorsaam. Ek dink wel dat iemand onder die ouderdom van 18 met hulle ouers se toestemming en toesig (as hulle ouers Christene is) wel bietjie alkohol kan gebruik.
Die tweede belangrike ding om aan te dink is dronkenskap. Om alkohol in matigheid te gebruik is nie sonde nie, maar om dronk te word is wel. Die Bybel sê vir ons dat ons versigtig moet wees met alkohol. Efesiërs 5:18 (Nuwe Lewende Vertaling) sê "Verder, moenie soveel wyn drink dat julle dronk word nie, dit lei tot onbeheerde gedrag (losbandigheid)…"
Een van die groot probleme met alkohol is dat dit die potensiaal het om jou gedrag te verander, en jou allerhande dinge te laat doen wat nie by 'n Christen pas nie, en wat baie slegte gevolge in jou lewe kan hê, of selfs jou lewe kan verwoes. Alkohol kan ook verslawend wees, en van jou iemand maak wie se hele lewe deur alkohol regeer word. God wil nie hê dat enige van ons slawe moet wees nie. Galasiërs 5:1 sê "Christus het ons vry gemaak om werklik vry te wees. Staan dan vas in hierdie vryheid en moet julle nie weer onder 'n slawejuk laat indwing nie." Onthou bietjie dat niemand beplan om 'n alkoholis te word nie. Niemand droom daarvan om eendag aand na aand alleen by die huis te sit en hulleself bewusteloos te drink, en hulle gesondheid, finansies, gesinne en lewens te verwoes nie. Dit gebeur geleidelik. Dikwels begin dit tydens mense se studentedae, wanneer alkohol vir party mense die enigste manier word om lekker partytjie te hou. Dit mag dalk vir sommige mense cool wees om jouself elke aand dronk te drink as jy 18 is, maar as dit die patroon in jou lewe word is jy een van die dae 38, en het 'n gesin van jou eie, en dan is dit glad nie meer cool om jou elke aand dronk te drink nie…
So, ons het nou gesê dat Christene mag alkohol gebruik, maar hulle moet ook die landswette nakom en hulle mag nie dronk word nie. Daar is nog 'n derde ding wat Christene moet weet hieroor. As Christen behoort jy nie meer aan jouself nie, maar aan God (Jesus het jou gered en gekoop). Nou is die reel dat die liefde jou gedrag moet bepaal. As 'n mens alkohol gebruik, moet jy altyd die situasie en die mense rondom jou in ag neem. 1 Korintiërs 8:9 sê "Maar pas op dat hierdie vryheid van julle nie vir dié wat swak is, 'n aanleiding tot sonde word nie." Jy is dalk iemand wat alkohol in matigheid kan gebruik en nie te veel sal drink sodat jy dronk word nie, maar daar mag van jou vriende wees wat ook Christene is maar nie soveel selfbeheersing het nie. As hulle sien dat jy alkohol gebruik kan hulle dalk hulleself in die moeilikheid kry. As jy sien dat daar so iemand naby is en dat jy die oorsaak gaan wees dat hulle sonde doen deur te veel te drink, is dit beter om liewers by daardie geleentheid glad nie te drink nie. Paulus sê in 1 Korintiërs 8:13 "Daarom, as ek deur wat ek eet, my broer laat struikel, sal ek nooit weer vleis eet nie: ek wil nie my broer se val veroorsaak nie."